Asevientikielto Espanjaan


Asetus eräiden tavarain viennin kieltämisestä Espanjaan, sen alusmaihin ja Marokon espanjalaiselle vyöhykkeelle.

Suomen asetuskokoelma 280/1936.

Annettu Helsingissä 4 päivänä syyskuuta 1936.

Ulkoasiainministerin esittelystä säädetään tullitariffin soveltamisesta 29 päivänä marraskuuta 1924 annetun lain 24 §:n nojalla seuraavaa:

1 §. Kaikenlaatuisten aseiden, ammusten ja muiden sotatarvikkeiden, koottuina ja osina olevien ilma-alusten, niin myös sota-alusten vienti, jälleenvienti ja kauttakuljetus Espanjaan, sen alusmaihin ja Marokon espanjalaiselle vyöhykkeelle, joko suoraan tai välikäsien kautta, kielletään toistaiseksi riippumatta siitä, milloin niitä koskevat hankintasopimukset on tehty.

2 §. Edellä 1 §:ssä mainittuja tavaroita sisältäviä vienti-, jälleenvienti- ja kauttakuljetuslähetyksiä vietäviksi ilmoitettaessa on tavaranhaltijan ilmoituskirjaan merkittävä myös tavaran kulutus- tai käyttömaa.

3 §. Joka rikkoo tämän asetuksen määräyksiä taikka salaa tai väärin esittää 2 §:ssä mainitut tiedot, rangaistaan sakolla, jollei rikoksesta muualla ole säädetty ankarampaa rangaistusta.

4 §. Tarkemmat määräykset tämän asetuksen soveltamisesta antaa tarvittaessa valtiovarainministeriö.

Helsingissä 4 päivänä syyskuuta 1936.

Tasavallan Presidentti P. E. SVINHUFVUD.

Ulkoasiainministeri A. Hackzell.

Laki eräiden tavarain viennin kieltämisestä Espanjaan, sen alusmaihin ja Marokon espanjalaiselle vyöhykkeelle.

Suomen asetuskokoelma 150/1937.

Annettu Helsingissä 9 päivänä huhtikuuta 1937.

Eduskunnan päätöksen mukaisesti säädetään:

1 §. Kaikenlaatuisten aseiden, ammusten ja muiden sotatarvikkeiden, koottuina ja osina olevien ilma-alusten, niin myös sota-alusten vienti, jälleenvienti ja kauttakuljetus Espanjaan, sen alusmaihin ja Marokon espanjalaiselle vyöhykkeelle, joko suoraan tai välikäsien kautta, kielletään toistaiseksi riippumatta siitä, milloin niitä koskevat hankintasopimukset on tehty.

2 §. Joka rikkoo tämän lain määräyksiä, rangaistaan sakolla, jollei rikoksesta muualla laissa ole säädetty ankarampaa rangaistusta.

3 §. Tarkemmat säännökset tämän lain soveltamisesta annetaan asetuksella.

4 §. Edellä 1 §:ssä säädetty vientikielto voidaan kumota asetuksella.

5 §. Tämä laki on voimassa, kunnes 1 §:ssä mainittu kielto on kumottu.

Helsingissä 9 päivänä huhtikuuta 1937.

Tasavallan Presidentti KYÖSTI KALLIO.

Ulkoasiainministeri Rudolf Holsti.

Asetus eräiden tavarain viennin kieltämisestä Espanjaan, sen alusmaihin ja Marokon espanjalaiselle vyöhykkeelle annetussa laissa säädetyn vientikiellon kumoamisesta.

Suomen asetuskokoelma 98/1939.

Annettu Helsingissä 5 päivänä huhtikuuta 1939.

Ulkoasiainministerin esittelystä kumotaan eräiden tavarain viennin kieltämisestä Espanjaan, sen alusmaihin ja Marokon espanjalaiselle vyöhykkeelle 9 p:nä huhtikuuta 1937 annetun lain 4 §:n nojalla sanotun lain 1 §:ssä säädetty vientikielto tästä päivästä lukien.

Helsingissä 5 päivänä huhtikuuta 1939.

Tasavallan Presidentti KYÖSTI KALLIO.

Ulkoasiainministeri Eljas Erkko.

Katso myös
Hallituksen esitys asevientikiellosta Espanjaan

Espanjan sisällissota ja Suomi